* OBAVIJEST MEDIJIMA

**Dani medijske pismenosti AUK-a 2022.**

**3. svibnja (utorak) – 6. svibnja 2022. (petak)**

Poštovani,

 **obavještavamo vas da će se od utorka, 3. svibnja, do petka, 6. svibnja 2022., održati *Dani medijske pismenosti AUK-a 2022.* koje organizira Akademija za umjetnost i kulturu u Osijeku (AUK) – Odsjek za kulturu, medije i menadžment u suradnji s partnerima.**

Ovaj događaj održava se u okviru 5. Dana medijske pismenosti koje sljedećega tjedna, od 2. do 8. svibnja 2022., na nacionalnoj razini organiziraju Agencija za elektroničke medije i Ured UNICEF-a za Hrvatsku u suradnji s brojnim partnerima i uz potporu Ministarstva kulture i medija te Ministarstva znanosti i obrazovanja. Projekt je osmišljen u cilju osvješćivanja javnosti o važnosti medijske pismenosti, razvoja edukacijskih materijala za medijsko obrazovanje te podučavanja građana, s naglaskom na djecu i mlade, vještinama analitičkog i kritičkog pristupa brojnim izvorima informacija. Odsjek za kulturu, medije i menadžment AUK-a sudjelovao je u svim dosadašnjim izdanjima Dana medijske pismenosti.

 Ove je godine u okviru ***Dana medijske pismenosti AUK-a 2022.*** pripremljen sadržajno bogat četverodnevni program. Suradnici i partneri su Agencija za elektroničke medije, portal medijskapismenost.hr i udruga Loremios, koju su osnovali i vode studenti AUK-a, a prvi put u realizaciji događaja sudjeluje i Odsjek za vizualnu i medijsku kulturu AUK-a.Bit će organizirano ukupno dvadesetak raznovrsnih sadržaja, odnosno dvostruko više nego prošle godine, raspoređenih na čak šest lokacija. To su: prostorije AUK-a u Tvrđi (Trg Svetog Trojstva 3) i Ulici Petra Svačića 1/f, Atelier bar (Eurodom), HRT – Radio Osijek, Elektrotehnička i prometna škola Osijek te Ugostiteljsko-turistička škola Osijek. Gotovo svi sadržaji organiziraju se uživo, dok će se kviz znanja realizirati kroz *online* i hibridnu formu. Na programu su i raznolika predavanja, radionice, izložbe, tematska studentska radijska emisija i promocija novoga priručnika s tematikom novih medija, a poseban je naglasak stavljen na predstavljanje mnogih kreativnih i zanimljivih radova koje su studenti nekoliko studijskih godina i smjerova uspješno realizirali na zadane teme iz područja medijske pismenosti i kritičkoga vrednovanja. Koordinatori ***Dana medijske pismenosti na AUK-u 2021.*** su Tomislav Levak i dr. sc. Snježana Barić-Šelmić s Odsjeka za kulturu, medije i menadžment Akademije. Ulaz na sva događanja je slobodan. Cjelokupan program, sa satnicama, lokacijama i dodatnim informacijama, naveden je u nastavku.

Ukoliko su vam potrebne dodatne informacije, možete se obratiti na broj telefona 091 / 509-12-08 (Tomislav Levak, koordinator). Molimo vas da u vašim medijima najavite i popratite ovaj događaj te odabrane sadržaje. Unaprijed hvala.

Osijek, 29. travnja 2022. godine

**Sva četiri dana**

* **8:00 – 19:00** – Knjižnica Akademije za umjetnost i kulturu (AUK, Trg Svetog Trojstva 3, 1. kat) – izložba knjiga i edukativnih materijala s temama iz područja medijske pismenosti i kritičkoga vrednovanja

**Utorak, 3. svibnja 2022.**

* **14:00 –** predavaonica 31 (AUK, Ulica Petra Svačića 1/f)– radionica u Photoshopu na temu „Fotografske manipulacije u kreiranju medijskih objava“ (voditeljica: Kristina Marić Lozušić, asistentica)
* **15:00** – predavaonica P5(AUK, Trg Svetog Trojstva 3, prizemlje) – predstavljanje nagrađenih kreativnih studentskih radova na temu borbe protiv ovisnosti (mentor: Tomislav Levak, predavač)
* **15:00 – 18:00** – predvorje Salona AUK-a (Trg Svetog Trojstva 3, 1. kat) – projekcija kratkih studentskih videouradaka na teme medijske pismenosti i kritičkoga razmišljanja
* **18:15 –** *online*Novomedijski kviz preko obrazovne platforme Kahoot (autori: studenti AUK-a; mentorica: doc. dr. sc. Marina Đukić) – sudjeluju učenici 1. razreda srednje Elektrotehničke i prometne škole Osijek (nastavnik: Marin Kanaet)

**Srijeda, 4. svibnja 2022.**

* **9:00** – predavaonica P15 (AUK, Trg Svetog Trojstva 3, 2. kat) – predstavljanje studentskih radova na temu grafičkih znakova (emotikona) (mentorica: dr. sc. Snježana Barić-Šelmić, poslijedoktorandica)
* **9:30** – predavaonica P15 (AUK, Trg Svetog Trojstva 3, 2. kat) – predstavljanje studentskoga časopisa Notan
* **13:00** – predavaonica 29 (AUK, Ulica Petra Svačića 1/f) – radionica istraživanja i pisanja glosarija digitalnih pojmova, fenomena i situacija (voditelj: dr. sc. Luka Alebić, poslijedoktorand)
* **19:00 –** *online*Novomedijski kviz preko obrazovne platforme Kahoot – otvoren pristup
* **19:30** – Atelier bar (Eurodom) – predavanje na temu „Mediji i utjecaj na mentalno zdravlje“ (Marijana Hinek, psihologinja, Centar za nestalu i zlostavljanu djecu) – *u suradnji s Udrugom Loremios*

**Četvrtak, 5. svibnja 2022.**

* **10:00** – predavaonica P4 (AUK, Trg Svetog Trojstva 3, prizemlje) – predstavljanje kratkih studentskih videouradaka na temu internetskih trolova (mentor: Tomislav Levak, predavač)
* **14:00** – predavaonica P1 (AUK, Trg Svetog Trojstva 3, prizemlje) – predstavljanje studentskih radova na teme korištenja propagandnih tehnika i manipulativnih metoda u medijima (mentor: Tomislav Levak, predavač)
* **14:30 –** predavaonica P1 (AUK, Trg Svetog Trojstva 3, prizemlje) – predavanje i radionica „(Su)život s lažima – kako prepoznati dezinformacije i lažne vijesti?“ (Tomislav Levak, predavač)
* **17:30** – AUK (Trg Svetog Trojstva 3, 1. kat) – izložba studentskih fotografskih radova na temu govora mržnje (*hate speech*) u javnom prostoru (mentori: doc. art. Zlatko Kozina; Barbara Balen, asistentica)
* **19:00 –** *online*Novomedijski kviz preko obrazovne platforme Kahoot – otvoren pristup
* **19:30** – Atelier bar (Eurodom) – predavanje na temu „Mediji i mitovi o prehrani“ (Mirko Logožar, osnivač edukativne platforme Different) – *u suradnji s Udrugom Loremios*
* **19:38 – 22:00** – studentska radijska emisija „Brtva glave“ posvećena temi medijske pismenosti i kritičkoga vrednovanja informacija (HRT – Radio Osijek, Šamačka 13)

**Petak, 6. svibnja 2022.**

* **9:00 –** Ugostiteljsko-turistička škola Osijek (Ulica Matije Gupca 61) – interaktivna radionica za učenike na temu „Mediji i mitovi o prehrani“ (Mirko Logožar, osnivač edukativne platforme Different) – u suradnji s *Udrugom Loremios i Regionalnim centrom kompetentnosti Ugostiteljsko-turistička škola Osijek*
* **9:30** – predavaonica P1 (AUK, Trg Svetog Trojstva 3, prizemlje) – predavanje „Virtualni influenceri – uspon sintetičkih 'osoba'“ (dr. sc. Snježana Barić-Šelmić, poslijedoktorandica)
* **10:45** – Salon AUK-a (Trg Svetog Trojstva 3, 1. kat) – premijerna projekcija kratkoga studentskog videorada „Sedma svjetska sila u ulozi negativca – tko je ukrao povjerenje u medije?“ (autorice: Magdalena Jelečević i Anamarija Maršić, apsolventice AUK-a)
* **11:00** – Salon AUK-a (Trg Svetog Trojstva 3, 1. kat) – predstavljanje edukativnoga priručnika o internetu i društvenim mrežama za osobe treće životne dobi (autori: Tomislav Levak i Nefreteta Zekić Eberhard) – *u suradnji s Agencijom za elektroničke medije*